Спомен-парк се налази у центру Књажевца, уз саму реку Тимок те је на тај начин јединствено Богдановићево остварење, будући да је зметник преферирао меморијалне пројекте ван урбаних подручја како би их на тај начин стопио с крајоликом. Цео спомен-парк сачињавају камени стећци извајани од камена кречњака, украшени орнаментима из свакодневног живота српског народа на селу (пшеница, воденице, бунари...). Друга група стећака извајана је по узору на крајпуташе, за које је народ имао обичај да их подиже уз путеве у помен на погинуле војнике. Парк је посвећен војницима и борцима Тимочке Крајине погинулима у Првом и Другом српском устанку (1804-1815), Првом и Другом српско-турском рату (1876-1878), Првом и Другом балканском рату (1912-1913), Првом светском рату (1914-1918) те Народноослободилачкој борби (1941-1945). У парку се такође налазе спомен-обележја подигнута у помен на војнике Црвене армије који су погинули током ослобођења Књажевца 10. октобра 1944. године. У парку је подигнута и мала реплика споменика палим војницима из Књажевца у Српско-турском рату 1876-1878, оригинални споменик је срушила бугарска војска у Првом светском рату. Током 1990-их у парк је додан и стећак у помен на погинуле током ратова на тлу Југославије 1991-1995. и током НАТО бомбардовања 1999. године.